10/04/2014 | Administración Autonómica
Xunta de Galicia
Consellería de Economía e Industria
Dirección Xeral de Industria, Enerxía e Minas
Autorización administrativa e aprobación do proxecto de execución da planta de coxeración de 1.000 kW de potencia eléctrica de Auténtica Generación Distribuida de Castilla y León, S. L.

Resolución do 3 de xaneiro de 2014 da Dirección Xeral de Enerxía e Minas, pola que se autoriza administrativamente e se aproba o proxecto de execución da planta de coxeración de 1000 kW de potencia eléctrica que Auténtica Generación Distribuida de Castilla y León, SL promove no parque empresarial da Trabe, concello de Cedeira (A Coruña) ANTECEDENTES DE FEITO Primeiro. –Con data 09.02.2012, Gabriel Marian Caus Carabia, en nome de AUTÉNTICA GENERACIÓN DISTRIBUIDA DE CASTILLA Y LEÓN, SL (en adiante o promotor) solicitou a autorización administrativa para unha planta de coxeración que a dita sociedade promove no parque empresarial da Trabe, no concello de Cedeira (en adiante a instalación). Segundo. –O 29.08.2012, o promotor presentou o proxecto de execución da instalación referida. Terceiro. –Por Resolución do 2 de novembro de 2012, da Xefatura Territorial da Coruña, someteuse a información pública a petición de autorización administrativa da instalación. A dita resolución publicouse no Diario Oficial de Galicia do 21.12.2012 e no Boletín Oficial da Provincia da Coruña do 30.11.2012. As características do proxecto que se somete a información pública son as seguintes: Principais características técnicas: 1. Centro de seccionamento de manobra exterior en edificio prefabricado en punto de conexión, composto de 3 celas de liña, onde se conectará coa rede de distribución.2. Liña de alta tensión soterrada a 20 kV, cunha lonxitude de 200 m, con condutor tipo RHZ1-2OL 12/20 kV 3x(1x240) mm 2 Al, con orixe no citado centro de seccionamento en punto de conexión e final no centro de consumo de fábrica de pellets, unha vez entre e saia do centro de seccionamento interior da planta de coxeración.3. Planta de coxeración que se instalará nas parcelas 23 e 24 do parque empresarial da Trabe, no concello de Cedeira, para cubrir as necesidades de calor da fábrica de pellets (obxecto de proxecto independente do mesmo solicitante) que se instalará nas parcelas 21 e 22 do parque empresarial da Trabe, contiguas ás da planta de coxeración, a cal estará composta por: 1. Turboxerador ORC cun xerador asíncrono de potencia nominal 1.000 kW, coas súas correspondentes instalacións auxiliares.2. Caldeira de aceite térmico de potencia térmica total de 5.800 kW, alimentada de biomasa forestal desde un silo de capacidade 250 m 3, coas súas correspondentes instalacións auxiliares, así como sistema para evacuación de cinzas e sistema para tratamento de fumes.3. Sistema de refrixeración de auga de planta cunha capacidade de 5 MW térmicos.4. Centro de xeración en edificio prefabricado, composto por un centro de transformación de potencia 1.600 kVA, con relación de transformación 0,4/15 kV, así como celas de liña, de protección, de medida e transformador.5. Centro de consumo da planta de coxeración en edificio prefabricado, composto dun transformador de servizos auxiliares de potencia 400 kVA, con relación de transformación 20/0,4 kV, xunto con celas de liña de protección, de medida e transformador; así mesmo, no mesmo edificio instalarase un centro de seccionamento de manipulación interior na planta de coxeración composto polas seguintes 4 celas de liña: xeración, consumos auxiliares, saída a punto de conexión e saída a planta de fabricación de pellets.6. Centro de consumo da planta de fabricación de pellets, composto por un centro de transformación de potencia 1.250 kVA con relación de transformación 0,4/15 kV, así como celas de liña, de protección, de medida e transformador 7. Aparellos eléctricos de protección, sinalización, mando, medida e interconexión á rede de distribución. Durante o período de información pública, presentáronse as seguintes alegacións: 2. O 21.12.2012, Manuel García Pardo, en calidade de presidente da Xunta Directiva da Asociación Gallega para la Valorización Energética de la Biomasa, presentou un escrito no que alega que a instalación está incluída no grupo b.6 do artigo 2 do Real decreto 661/2007, do 25 de maio, polo que se regula a actividade de produción de enerxía eléctrica en réxime especial e, polo tanto, dentro do ámbito de aplicación do Decreto 149/2008, do 26 de xuño, polo que se regula o procedemento de autorización das instalacións de produción de enerxía eléctrica a partir da valorización enerxética da biomasa forestal primaria na Comunidade Autónoma de Galicia. Manifesta, así mesmo, que o promotor non concorreu ao proceso iniciado pola Orde do 14 de novembro de 2008 pola que se determina o obxectivo de potencia máxima en megavatios para tramitar no período 2008-2012 e se abre o prazo para a presentación de solicitudes de autorización de centrais de biomasa, e finalizado pola Resolución do 30 de abril de 2010 pola que se aproba a relación de anteproxectos seleccionados para a tramitación de centrais de biomasa en Galicia no período 2008-2012. Ademais, na actualidade non existe ningún procedemento aberto con base no Decreto 149/2008, que permita presentar unha solicitude para a instalación dunha central de biomasa. Por outra parte, expón que o procedemento regulado atende a razóns de sostibilidade e racionalidade, polo que a autorización de nova potencia, con anterioridade ao prazo establecido para elo, dificultará as posibilidades de aprovisionamento de biomasa e fomentará a especulación. Finalmente, conclúe que o procedemento de autorización da instalación carece de base legal e debe ser arquivado, por ser contrario a dereito, mentres non se proceda á realización dunha nova convocatoria nos termos previstos pola normativa de aplicación.1. O 14.12.2012, John Bernard Soumah Abdeselam, en representación de Norvento Biomasa, SL presenta un escrito de alegacións de contido similar ao presentado pola Asociación Gallega para la Valorización Energética de la Biomasa. En resumo, manifesta que a instalación está dentro do ámbito de aplicación do Decreto 149/2008, do 26 de xuño, e que non ten constancia de que o promotor teña concorrido ao procedemento iniciado pola Orde do 14 de novembro de 2008 e finalizado pola Resolución do 30 de abril de 2010. Polo tanto, conclúe que non procede a tramitación do proxecto da instalación xa que calquera instalación de produción de enerxía eléctrica a partir de biomasa forestal na Comunidade Autónoma de Galicia debe tramitarse ao abeiro do Decreto 149/2008, do 26 de xuño. Terceiro. –Con data do 26.02.2013, a Xefatura Territorial da Consellería de Economía e Industria da Coruña informou que procedía continuar coa tramitación do expediente de autorización administrativa e aprobación do proxecto de execución. Cuarto. –O 07.11.2013 o promotor achegou a documentación complementaria necesaria para continuar coa tramitación do procedemento. FUNDAMENTOS DE DEREITO Primeiro. –A Dirección Xeral de Enerxía e Minas é competente para resolver este expediente con fundamento no Decreto 110/2013, do 4 de xullo, polo que se establece a estrutura orgánica da Consellería de Economía e Industria, en relación co establecido no artigo 28.3 da Lei 54/1997, do 27 de novembro, do sector eléctrico, aplicable ao presente procedemento en virtude do previsto na disposición transitoria segunda da Lei 24/2013, do 26 de decembro, do sector eléctrico Segundo. –Na tramitación tivéronse en conta as normas de procedemento contidas no Real Decreto 1955/2000, do 1 de decembro, na Lei 30/1992, do 26 de novembro, de réxime xurídico das administracións públicas e do procedemento administrativo común e demais normas vixentes de aplicación. Terceiro. –En relación coas alegacións presentadas, analizado o seu contido así como as respostas do promotor, cómpre manifestar o seguinte: As dúas alegacións presentadas baséanse, en esencia, en que a instalación está incluída no ámbito de aplicación do Decreto 148/2009, do 26 de xuño, e que, polo tanto, a súa tramitación debe axustarse ao procedemento establecido nel. O ámbito de aplicación do dito decreto defínese no seu artigo 1º, punto 2: “Este decreto será de aplicación a aquelas centrais de biomasa, comprendidas no grupo b.6 do artigo 2 do Real decreto 661/2007, do 25 de maio, polo que se regula a actividade de produción de enerxía eléctrica en réxime especial e que, consonte o previsto no artigo 27.13º do Estatuto de autonomía, a súa autorización sexa competencia da Comunidade Autónoma de Galicia”. Pola súa parte, o artigo 2 do Real decreto 661/2007, do 25 de maio, inclúe no subgrupo a.1.3 as “cogeneraciones que utilicen como combustible principal biomasa y/o biogás, en los términos que figuran en el anexo II, y siempre que esta suponga al menos el 90 por ciento de la energía primaria utilizada, medida por el poder calorífico inferior”. Polo tanto, considérase que a instalación obxecto da presente resolución pertence ao subgrupo a.1.3, establecido no Real decreto 661/2007, do 25 de maio e, polo tanto, non está incluída no ámbito de aplicación do Decreto 148/2009. De acordo co que antecede, RESOLVO: Primeiro. –Autorizar a AUTÉNTICA GENERACIÓN DISTRIBUIDA DE CASTILLA Y LEÓN, SL a instalación da planta de coxeración de 1.000 kW de potencia eléctrica, que promove no parque empresarial da Treba, no concello de Cedeira. Segundo. –Aprobar o proxecto de execución da devandita instalación, “Proyecto de Ejecución Planta de Cogeneración con Biomasa Forestal”, asinado polo enxeñeiro industrial Agustin Pedro Miriam Fatima Frantzen Tintas, colexiado número 1.214. Todo isto de acordo coas seguintes condicións: Primeira. –De acordo co establecido na disposición adicional primeira do Real decreto 1565/2010, do 19 de novembro, polo que se regulan e modifican determinados aspectos relativos á actividade de produción de enerxía eléctrica en réxime especial, AUTÉNTICA GENERACIÓN DISTRIBUIDA DE CASTILLA Y LEÓN, SL, deberá presentar ante a Dirección Xeral de Enerxía e Minas, no prazo de 6 meses contados a partir do día seguinte ao da notificación da presente resolución, a autorización emitida pola Dirección General de Política Energética y Minas del Ministerio de Industria Energía y Turismo, para a configuración de medida proposta pola dita sociedade. Segunda. –As instalacións que se autorizan terán que realizarse de acordo coas especificacións e planos que figuran no proxecto de execución que por esta resolución se aproba. Terceira. –Para introducir modificacións nas instalacións que afecten a datos básicos do proxecto será necesaria a previa autorización desta dirección xeral. Pola súa banda, a Delegación Provincial da Consellaría de Economía e Industria da Coruña poderá autorizar as modificacións de detalle do proxecto que resulten procedentes, debendo comunicarlle a este centro directivo todas as resolucións que dite en aplicación da devandita facultade. Cuarta. –O prazo para a posta en servizo das instalacións que se autorizan será de seis meses contados a partir da data de publicación desta resolución. Quinta. –Unha vez construídas as instalacións autorizadas, o Departamento Territorial da Consellería de Economía e Industria da Coruña inspeccionará a totalidade das obras e montaxes efectuadas e verificará o cumprimento dos compromisos contraídos por AUTÉNTICA GENERACIÓN DISTRIBUIDA DE CASTILLA Y LEÓN, SL. Sexta. –Con carácter previo á posta en servizo das instalacións, o órgano competente verificará o cumprimento dos condicionados impostos nesta resolución. Sétima. –A Administración resérvase o dereito de deixar sen efecto a presente autorización por calquera das causas establecidas no artigo 34 do Decreto 1775/1967, do 22 de xullo, sobre réxime de instalación, ampliación e traslado de industrias, ou por incumprimento das condicións impostas. Oitava. –Esta autorización outórgase sen prexuízo de terceiros e independentemente das autorizacións, licenzas ou permisos de competencia municipal, provincial ou outros necesarios para a realización das obras das instalacións autorizadas. Novena. –Para a inscrición da instalación no Rexistro Autonómico creado pola Orde da Consellería de Industria e Comercio do 5 de xuño de 1995 (DOG do 14 de xullo), o promotor efectuará a correspondente solicitude, de acordo co procedemento regulamentariamente establecido. A presente resolución publicarase no Diario Oficial de Galicia e no Boletín Oficial da Provincia da Coruña, de acordo co establecido no artigo 128 do Real decreto 1955/2000, do 1 de decembro. Contra esta resolución, que non é definitiva en vía administrativa, poderase interpoñer recurso de alzada perante o conselleiro de Economía e Industria da Xunta de Galicia, no prazo dun mes contado a partir do día seguinte ao da súa notificación, de conformidade cos artigos 114 e 115 da Lei 30/1992, do 26 de novembro, de réxime xurídico das administracións públicas e do procedemento administrativo común. Santiago de Compostela, 3 de xaneiro de 2014. O director xeral de Enerxía e Minas Ángel Bernardo Tahoces